runetrust/blame-folketinget-dk huggingface dataset:
Jesper Langballe (DF), 2002-04-09:
Og da det er noget underligt gråzoneuigennemsigtigt noget, hvornår det af manden tolkes, som om man går efter manden og ikke efter bolden, er sagen jo den, at man som præst kan risikere at blive retsforfulgt efter denne lov, hvis man følger og er tro mod sit præsteløfte og gør op med religioner eller religiøse udsagn, der ikke stemmer med den evangelisk-lutherske bekendelse. Jeg vil gerne spørge fru Birthe Rønn Hornbech: Betyder de sidste bemærkninger, at fru Birthe Rønn Hornbech og Venstre vil være til at tale med, hvis man i erkendelse af, at man ikke skal kunne sige hvad som helst, at Glistrups udtalelser f.eks. er afskyelige, og at man ikke skal give det signal til folk, at nu er alt tilladt, kunne se på en ændring af selve injurieparagraffen?
Hans Christian Schmidt (V), 2003-11-05:
Så historien er lige den omvendte: Det var sådan, at der var særregler for Sønderjylland, de blev ændret, sådan at vi nu har samme regler i hele landet. Jeg kan altså ikke helt forstå det, for det er jo almindelig praksis, at Miljøministeriet overtager arealer fra andre offentlige myndigheder.
Michael Aastrup Jensen (V), 2014-04-04:
Så fra Venstres side er vi åbne over for forslaget om at tage et kig på, om den nuværende støtte til vores statslige og statsanerkendte museer kan fordeles, så vi i højere grad styrker dansk kulturarv på tværs af landet, og på den baggrund vurdere, om de offentlige midler kan fordeles mere fair til gavn for bl.a. Gammel Estrups store indsats for vores store kulturarv.
Pernille Rosenkrantz-Theil (S), 2014-03-18:
Jeg tror faktisk, i hvert fald når jeg sådan kigger i min egen bekendtskabskreds, at man er stødt på, at folk gerne vil giftes et bestemt sted, som har stor betydning for dem eller deres familie, og hvor det så ikke har kunnet lade sig gøre, fordi vi har lavet sådan nogle geografiske afgrænsninger af, hvor vielsesmyndigheden kunne gøre sig gældende.
Martin Geertsen (V), 2012-04-17:
Her peger Liberal Alliance jo på pensionskasser som en mulighed, og vi er enige i, at den mulighed selvfølgelig skal undersøges, om end man selvfølgelig ikke skal være bleg for, at pensionskasser i lighed med alle mulige andre private aktører og private kapitalindskydere jo skal have en eller anden form for afkast af deres investeringer.
Aase D. Madsen (DF), 2003-04-24:
I kraft af myndighedernes åbenlyse svigt er forbrugerne, som jo ikke er eksperter, totalt overladt til naturgasselskabernes og de rådgivende ingeniørers beregninger og anbefalinger, og disse parter havde en helt klar økonomisk interesse i at få opført så mange barmarksværker som muligt.
Morten Østergaard (RV), 2009-04-03:
Hvis nu man har betalt ind til SP i forventning om på et eller anden tidspunkt at skulle have dem udbetalt, når man var gået på pension, og så nogle andre beslutter sig for at udnytte en ny mulighed for at få dem udbetalt noget før, er det så rimeligt, at man skal være med til at afholde omkostningen?
Lene Espersen (KF), 2001-04-25:
Der var faktisk en hel del ting og ikke kun den ene, som hr. Knud Erik Hansen her fremhæver; der var mange ting, vi ikke synes var i overensstemmelse med det, der er konservativ politik, men vi erkender, fordi vi er realister, og fordi man skal se det her i et langsigtet perspektiv, at på længere sigt håber vi da, at det direktiv sammen med en masse andre direktiver, der vel skal lave en samlet politik på området, bliver udformet på en sådan måde, at det også kan indeholde De Konservatives synspunkter, når det gælder familiesammenføring, og være et samlet regelsæt, som er fornuftigt for hele Europa.
Annie Lunde Hansen (CD), 1999-05-25:
Her er også tale om en afvejning mellem på den ene side hensynet til den enkeltes retssikkerhed i forhold til de offentlige myndigheder og på den anden side hensynet til de offentlige myndigheders muligheder for at klare deres forpligtelser på en hurtig, enkel og hensigtsmæssig måde.
Torben Hansen (S), 2009-04-28:
Hvis vi ikke går ind nu og viser rettidig omhu og går ind og siger, at vi vil sørge for, at der er noget pr. 1. januar 2010, er der risiko for, at rigtig mange små og mellemstore virksomheder - og også store virksomheder, som man kan se i avisomtalerne - lukker nogle af de her gode projekter ned.
Søren Pape Poulsen (KF), 2020-06-22:
Jeg vil gerne give regeringen et mandat, for jeg har aldrig før hørt om, at man ikke giver regeringen et mandat og en handlemulighed i Bruxelles; men at jeg så på forhånd skulle garantere, at uanset hvad regeringen kommer hjem med, vil jeg acceptere en hvilken som helst finansiering, regeringen kommer med, vil jeg ikke binde mig til.
Inger Støjberg (V), 2011-02-09:
Jeg vil sige til hr. Eigil Andersen, at det, vi jo ved, er, at der netop bliver brug for hænder i fremtiden, for hver gang der er fem, der forlader arbejdsmarkedet på grund af alder, er der kun fire, der træder ind, fordi de store årgange forsvinder fra arbejdsmarkedet og de små træder ind.
Keld Albrechtsen (EL), 2004-12-16:
Vedkommende vil blive hårdt ramt af lovforslaget, fordi der ofte vil være tale om en person, der ikke har overskud til hele tiden at minde kommunen om, at han skal have en lejlighed, så der kan godt tænkes enkelte tilfælde, hvor der ikke er tale om flygtninge og indvandrere.
Thorkild Simonsen (S), 2000-02-09:
Jeg har til brug for besvarelsen af det her spørgsmål indhentet en udtalelse fra den myndighed, nemlig Flygtningenævnet, der træffer den endelige afgørelse i sådan nogle asylsager, og også fra Udenrigsministeriet, som er den myndighed, der yder bistand i forbindelse med undersøgelse af, hvad der måtte være hændt forsvundne personer i andre lande.
Dennis Flydtkjær (DF), 2009-11-04:
Nu når vi alligevel er ved at give politiet ekstra værktøj til at bekæmpe den her gadeuorden, kunne vi også godt tænke os i Dansk Folkeparti, at vi fik genindført den nationale grænsekontrol, om ikke andet blot imens klimatopmødet står på, da det åbenlyst vil være smartere at kunne stoppe en stor del af de her ballademagere allerede ved grænsen.
Henrik Svane (RV), 2000-01-25:
Men denne indsats er ikke løsningen på problemet, den er nærmere en slags symptombehandling. Regeringen har gennemført en række forslag, f.eks. hurtigere behandling af voldssager, oprettelse af en centralenhed, der skal bistå politikredsene i deres problemer med bandekriminalitet, og gennemførelse af en permanent ordning for ungdomskontrakter, der koordinerer en konsekvent holdning, ikke kun hos politiet, men også i andre dele af samfundet, f.eks. socialforvaltningen.
Bent Bøgsted (DF), 2020-03-24:
Vi ved også, at det kan være svært at sikre, at vi får alle med, og derfor vil jeg da selvfølgelig også sige, at hvis der er nogen, der føler, at de er kommet i klemme, må det være oplagt, at de lige sender en mail til ministeren – det vil jeg godt opfordre til – og gør opmærksom på det: Hov, minister, har du glemt os?
Colette L. Brix (DF), 2002-11-12:
Men som Dansk Folkeparti sagde sidst, er det svært at tro, at lovforslaget såvel som insiderregistre vil begrænse ulovlig insiderhandel. Derfor mener vi, at gevinsten er for lille sammenlignet med de administrative og økonomiske byrder, virksomhederne i så fald vil blive pålagt.
Lars Barfoed (KF), 2008-05-06:
Så Det Konservative Folkeparti vil afvise det her beslutningsforslag, ikke fordi vi ikke gerne vil kvalificere oplysningsarbejdet, men fordi vi er helt enige med ministeren i, at vi nu først skal lave en analyse, og så må vi så se på, hvad der er grundlag for at gøre.
Bent Bøgsted (DF), 2020-05-26:
Det kan godt være, at det lige koster lidt ekstra renter i en kort periode, men det er en god måde at få penge ud til lønmodtageren til det almindelige forbrug at udbetale de penge, der ellers skulle have været indefrosset i en feriefond til udbetaling, når man engang gik på folkepension.
Karen J. Klint (S), 2004-03-11:
Det er åbenbart lidt vanskeligt at få et meget klart tilsagn om, at den strukturering af debatten, der er antydet her, ikke vil betyde, at vi bare får mange forskellige debatter, men at der ikke er nogen fælles linje; altså at ministeren tager sine debatter, og så må vi andre tage de andre debatter.
Lisbeth Bech Poulsen (SF), 2013-06-04:
Men jeg kan sige til hr. Frank Aaen, at hvis hr. Frank Aaen ønsker at gøre noget godt for beskæftigelsen – og det er jeg ret sikker på – så er det et mål, vi fuldt og helt deler, men vi mener bare ikke, at der er nogen selvstændig værdi i at køre med for store underskud.
Rasmus Stoklund (S), 2020-12-17:
Altså, i forhold til de senere år er det jo oplyst i et, så vidt jeg husker, udvalgsspørgsmålssvar til fru Pernille Vermund, at i omegnen af to tusinde udlændinge om året er udvist af Danmark ved domstolene, herunder også mange folk, som har været her, siden de var ganske små.
Peter Hansen-Nord (V), 1998-06-26:
Næh, det, jeg taler om, hr. minister, og det er det, jeg mener ministeren og regeringen bør forhold sig til, er, at man principielt nu er startet med at gå ind og lovgive om en præcis produktionsudnyttelse i en fabrik, en virksomhed, uden erstatning, uden noget som helst.
Mikkel Bjørn (DF), 2025-01-22:
Nu mener Dansk Folkeparti ikke, at det her er et fornuftigt forslag, men hvis man køber ind på den logik, tvinger SF jo med SF's beslutningsforslag her familierne til at underprioritere en femte forælder i de familier, hvor det er det, der er tilfældet, altså at man har fem personer, der opfatter sig selv som forældre.
Helle Thorning-Schmidt (S), 2006-05-09:
Vi ser sådan på det, at hvis vi skal bede danskerne om at blive lidt længere tid på arbejdsmarkedet, fordi man jo lever lidt længere, så har vi samtidig en klar pligt til at sikre, at det arbejdsmarked, vi beder dem om at blive på, er trygt og sundt, så sundt, at man faktisk kan holde ud at være der de par år længere.
Benny Engelbrecht (S), 2020-10-22:
De kan så ikke kørekke nogen særlig stor enhed, og det er i øvrigt en enhed, som heller ikke i sig selv kræver, at man har førerret for at kunne betjene den; selv om ministeren naturligvis har førerret – skal jeg understrege – er det i hvert fald ingen forudsætning for at kunne anvende sådan en maskine.
Lone Møller (S), 2002-01-23:
Der skal satses hårdt på at tilføre det offentlige sygehusvæsen de nødvendige midler, det nødvendige udstyr, personale, til at få integreret al sundhedsvidenskabelig arbejdskraft og på at få gennemført effektivitetsforbedringer på sygehusene f.eks. i form af ændrede arbejdsgange og bedre hygiejne.
Mogens Andreasen (DF), 2000-03-16:
Dér kunne det være interessant at høre fra ministeren, om der er så meget elastik i det, at nogle kommuner faktisk kan sige: Jamen vi vil slet ikke medvirke til det her, vi ønsker en normal boligfordeling, og derfor ønsker vi ikke, at der skal tages nogen specielle hensyn til folk, blot fordi de har en anden etnisk baggrund.
Aage Frandsen (SF), 2003-04-25:
Vi ved ikke præcis, hvad der vil ske i fremtiden, det er der ingen der ved, men vi har en fornemmelse af det, fordi vi kender til, hvad der sker på det økonomiske område, hvordan markedet udvikler sig, og hvordan krav om public service vil stå sig i konkurrence med markedet.
Lene Jensen (S), 2005-09-06:
Jeg havde egentlig tænkt mig at holde et vanvittig høfligt indlæg, som handlede om, hvordan ordføreren sov om natten, når nu De Konservative åbenbart var gået til finanslovprocessen med et ønske om et markant løft – og jeg citerer fra ordførerens tale – på forskningsområdet.
Tom Behnke (FP), 1999-02-26:
Lægeordineret heroin kan bruges i forhold til de narkomaner, der ikke kan eller vil i behandling lige nu og her, således at vi sikrer, at de ikke holder liv i hele det illegale marked ved at købe den heroin, som de under alle omstændigheder har tænkt sig at indtage, så vi sikrer, at de ikke behøver at rende rundt og lave tyveri, indbrud, overfald og røverier for at skaffe penge til den meget, meget dyre heroin, og så vi ikke mindst sikrer, at deres sundhedstilstand bliver væsentligt forbedret, så vi undgår de mange, mange dødsfald.
Anders Samuelsen (RV), 1998-12-04:
Det, som vi kan gøre fra det offentliges side, er at forsøge at nedbryde de barrierer, der kan være i forhold til at få folk ind på arbejdsmarkedet og fastholde folk på arbejdsmarkedet, de barrierer, som vi kan opstille fra det offentliges side, men primært de barrierer, der er i forhold
Mette Frederiksen (S), 2014-11-19:
Det er ikke rigtigt, når spørgeren siger, at jeg på TV 2 News skulle have sagt, at der er en direkte sammenhæng mellem det bebudede lovforslag fra regeringen – og det er faktisk ikke engang vedtaget af Folketinget endnu – og så den ændring, vi har set i oktober måned.
Frank Jensen (S), 2003-01-16:
Debatten om R 2 fra 2001 må i hvert fald have sit afsæt i, at det er en redegørelse, der godt nok er afgivet af den da siddende justitsminister, mig selv, men at den jo er skrevet med den skrattende fjerpen, som Justitsministeriets jurister skriver med, når de skriver, hvad der er gældende ret.
Mette Reissmann (S), 2013-10-10:
Fordelen ved den ændring kan næppe udtrykkes bedre, end flere danske virksomheder og erhvervsorganisationer gør i deres høringssvar, nemlig at virksomhederne ikke skal forholde sig til den nationale lovgivning i det land, de bliver sagsøgt i, men til en fremtidig europæisk retspraksis, at det skaber større gennemsigtighed, og at patentdomstolen er med til at forbedre retssikkerheden for danske virksomheder.
Frode Sørensen (S), 2006-10-10:
Nu ved jeg godt, at ministeren ikke mener, at vi har nogen public service-forpligtelser, og at TV Syd heller ikke har public service-forpligtelser til at dække informationen til det danske mindretal i Sydslesvig ud over de vedtægtsmæssige forpligtelser, som TV Syd selv har påtaget sig.
Frederik Vad (S), 2026-02-05:
Da ordførerens formand, fru Inger Støjberg, var integrationsminister, var Dansk Folkeparti gode til at fremsætte nogle af de forslag på værdiområdet, som stadig væk er i spil – nogle af dem har vi så løst – men det er sådan noget som stop for islamisk kønsforbud i svømmehallerne, bederum osv.
Jeppe Bruus (S), 2024-02-28:
For hvis man er oprigtig optaget af den stormflod, vi alle sammen mærker – der er måneder, hvor det er meget varmt, og bønder, som bliver ramt af, at klimaet forandrer sig utilsigtet – skylder man jo også et svar på, hvad vi så skal gøre ved det, og hvis man melder sig ud på forhånd og ikke engang vil forhandle og ikke engang vil sætte sig ned sammen med landbruget og finde løsninger, selv om landbruget har stået på ens årsmøde og bedt en om at komme ind i lokalet i stedet for at stå udenfor, skylder man også et svar til de mennesker, der bor ude på landet, og dem, der arbejder i landbruget, på, hvorfor man ikke vil gå ind at tage ansvar.
Morten Bødskov (S), 2017-09-07:
Jeg synes jo, man må sige, at det klinger sådan relativt hult, for nu at sige det meget pænt, at vi har en finansminister, som står og skoser oppositionen for, at man ikke har fremlagt et finanslovsforslag, når vi har brugt en halv time på at finde ud af, hvordan regeringen har tænkt sig at fylde det hul op i sit eget finanslovsforslag, der er for 2022, på 5,25 mia. kr., som skal hentes på overførsler.
Christian Rabjerg Madsen (S), 2021-11-11:
Jeg synes også, det er relevant her i debatten at sige, at det forhold, at vi sidste år så et mindreforbrug på den kommunale udgiftsramme, ikke kan ses løsrevet fra den ekstraordinære coronasituation, som f.eks. betød, at de kommunale velfærdstilbud ud fra sundhedsmæssige hensyn og for at begrænse smittespredningen ikke opererede på normal kapacitet.
Claus Hjort Frederiksen (V), 2018-11-27:
Dertil kommer særlige EU-kompetencer med hensyn til stabilisering af kriseramte områder, fredsbevarende indsatser, opbygning af civilsamfund med politi og domstole, for slet ikke at nævne det forskningsmæssige og industripolitiske samarbejde på forsvarsområdet i EU.
Ellen Trane Nørby (V), 2019-02-08:
Med lovforslaget har vi forsøgt at kvalificere den gruppe, der udfører nåleakupunktur på brystkassen, og derfor foreslår vi med lovforslaget, at læger og kiropraktorer og personer, der udfører akupunktur på brystkassen som led i offentlig sygehusbehandling, uden at der stilles yderligere krav, også fremover kan udføre nåleakupunktur på brystkassen.
Lene Espersen (KF), 1997-11-14:
I lighed med det, som Venstres ordfører gav udtryk for, er vores udgangspunkt, at det er af væsentlig betydning, ikke blot at vi bevarer fødevarekvaliteten på et meget højt niveau i Danmark, men også at vi bevarer vores status som et af de førende lande, når det gælder vores eksport.
Peter Skaarup (DF), 2012-11-07:
Og der vil jeg da spørge justitsministeren, om justitsministeren ikke er enig i, at det selvfølgelig skal være sådan, at man kun kan tage det seriøst, i forhold til hvad det er for nogle retningslinjer og nogle regler, der er, hvis det er, at de bliver overholdt, og at det, hvis det er, at de ikke bliver overholdt, så må være sådan, at der er nogen, der beskytter de pågældende mod de brud, der er i forbindelse med denne manglende overholdelse.
Rikke Hvilshøj (V), 2002-04-11:
Det er således tit amter og kommuner, hvis tiltag kan dækkes af denne bestemmelse. I dag er det også sådan, at det er amtet eller kommunen selv, der skal vurdere, om f.eks. det kommunale selskab, de laver, kan rummes inden for bestemmelsen om konkurrencebegrænsninger, og det er ikke hensigtsmæssigt. Derfor flyttes denne vurdering til ressortministeren og i nogle tilfælde i samarbejde med økonomi- og erhvervsministeren, dels for at få adskilt den myndighed, der laver det konkurrencebegrænsende selskab, og dem, der skal vurdere, om det så også er lovligt, dels for at sikre en ensartet vurdering landet over.
Kamal Qureshi (SF), 2008-01-15:
Men når nu vi spørger til, hvornår den her vækst i ulandsbistanden skal ske - det er jo i øvrigt et af 2015-målene; at øge ulandsbistanden til udvikling - så skriver I jo, eller ungdomsorganisationerne skrev i hvert fald dengang med meget stor overskrift: Det er nu, der skal handles.
Lars Aagaard (M), 2023-11-17:
Jeg har hørt nogle sige solcelleørkener og tale mindre flatterende om det fysiske udtryk af en vindmølle, og det gør mig da helt i tvivl om, om nogle af de partier, der er med i aftalen om en firedobling af sol og vind på land, egentlig ser sig selv som en fortsat aftalepart i det.
Mikkel Bjørn (DF), 2024-02-22:
Folketinget kan ikke acceptere områder af Danmark, hvor det ikke er dansk kultur, der er den under-strømmende enhedskultur, og Folketinget forpligter sig til at iværksætte tiltag, der sikrer, at Danmarks kulturelle kerne, hovedkultur og identitet også i fremtiden vil være forankret i danske værdier, danske traditioner, dansk sprog og dansk historie.«
Morten Østergaard (RV), 2018-01-16:
Det er jeg faktisk enig i, og derfor tænkte jeg, at i stedet for altid bare at stå her i Folketingssalen og trække uenighederne op var det rigtige måske at forsøge at række ud efter det, som man kunne være enige om, og måske lade fornuften råde lidt mere og symbolpolitikken træde lidt i baggrunden.
Leif Lahn Jensen (S), 2019-11-19:
Det er også derfor, at jeg er nødt til at holde fast i det, som jeg godt ved at man åbenbart ikke interesserer sig for, for man interesserer sig åbenbart kun for at sætte ydelsen ned, man interesserer sig ikke for det, som vi skal gøre for at få de her mennesker i arbejde, nemlig en 37-timersbidragspligt.
Bjørn Westh (S), 1998-01-29:
Som jeg sagde indledningsvis, er jeg naturligvis parat til at drøfte forslaget med udvalget og vil meget gerne deltage i en teknisk bearbejdning af forslaget. Jeg tror, alle er enige om, at det er den tunge ende af erhvervet, der skal rammes, og at vi skal have gjort noget ved de færdselssikkerhedsmæssige problemer, som en del af branchen afstedkommer.
Lars Boje Mathiesen (NB), 2020-05-28:
Faktum er, at en kommune som Albertslund får 5,4 mio. kr. i den her udligningsreform, og det er altså en kommune, som på centraladministration og ledelse bliver drevet væsentlig dyrere end de omliggende kommuner – faktisk 1.000 kr. dyrere i gennemsnit end de andre kommuner.
Henrik Dam Kristensen (S), 2015-03-25:
Men vi kunne jo lade det komme an på en prøve, for det kunne da være fantastisk, hvis hr. Jakob Engel-Schmidt så ville afsløre den hemmelighed, afsløre, hvor det økonomiske incitament så skal være – altså mere præcist: Hvad menes der med en moderne kontanthjælpsreform? – så vi kunne få en ordentlig fornuftig snak.
Bertel Haarder (V), 2008-12-03:
Men derfra og så til her og nu at træffe en afgørelse hen over hovedet på en bestyrelse, som har fulgt alle regler, og som forelægger det for Regionsrådet og derefter træffer den endelige beslutning, er der jo et skridt, og jeg synes, at jeg fornemmer, at spørgeren forstår, at jeg må sige det, jeg siger.
Kristen Touborg (SF), 2005-04-05:
Det vil imidlertid kræve en ny arbejdsmarkedspolitik, som regeringen desværre ikke vil erkende at der er behov for, men forhåbentlig vil Socialdemokratiet og Det Radikale Venstre snart erkende, at der skal andre boller på suppen, hvis der skal gøres noget reelt for at sikre arbejdsløse bedre uddannelsesmuligheder i ledighedsperioder.
Nadeem Farooq (RV), 2012-02-02:
Og især hvis man som udsat ledig har problemer ud over ledigheden, er det som regel en indsats med et længere træk, der skal til, før man kommer tilbage. Derfor mener jeg ikke, at man skal forcere den udvikling, men at man nærmere skal se på en helhedsorienteret indsats for den ledige.
Joy Mogensen (S), 2021-04-28:
Og jeg er fuld af fortrøstning, i forhold til at vi også kan få et bredt flertal, der sikrer, at der kommer nogle udmeldinger, og at de udmeldinger kommer til at holde, sådan at når man kaster sit hjerteblod ind i at lave de her fantastiske begivenheder og genererer overskuddet, kan det også holde i forhold til vaccineplaner og alt det andet.
Ebbe Kalnæs (CD), 1998-12-11:
Men problemet er, at det gør man ikke, for så skal man starte forfra og tage en ny omgang. Og det vil sige, at der engang imellem bliver truffet nogle beslutninger, som ikke er heldige, fordi lovene har den enormt selvkørende virkning. Men som sagt understreger jeg, at jeg meget gerne vil nuancere det her, for det er altså ikke et spørgsmål om, at vi bare skal give los.
Pernille Blach Hansen (S), 2003-03-21:
Jeg synes, det er noget beskæmmende i så alvorlig en debat, hvor Danmark er i færd med at splitte alt, Norden, NATO, EU, verden, at Venstres ordfører ikke er i stand til eller ikke viser vilje til at svare på de spørgsmål, der reelt bliver stillet.
Nadeem Farooq (RV), 2012-06-08:
Helt generelt kan man sige, at ligesom skattelettelser har dynamiske effekter, så har investeringer i offentlige udgifter, når vi investerer i god infrastruktur, når vi investerer i uddannelse og innovation, og når vi investerer i børnepasning, også positive dynamiske effekter, og sådan kunne jeg blive ved, men jeg tror jeg holder her i denne omgang.
Lone Møller (S), 1999-05-20:
Og når fru Birthe Skaarup så taler om, at amterne er i gang og bare venter på Folketinget, fordi det er meget vigtigt for amterne, kan man jo undres over, at en af hovedforslagsstillerne, som kommer fra Århus Amt, ikke har fundet det betimeligt at indføre det i sit eget amt.
Anne Grete Holmsgaard (SF), 2007-02-08:
Det næste er så at få ændret Euratom sådan, at det, der måtte være af penge i Euratom, kun kan bruges til dekommissionering og til løsning af sikkerhedsspørgsmål, og at man altså ikke går ind og bruger penge på at færdiggøre blokke, der står, hverken i eller uden for EU, for Euratom arbejder jo også uden for EU.
Lars Barfoed (KF), 2011-02-01:
Dertil kommer, at regeringen i forbindelse med de nylige finanslovforhandlinger for 2011 sammen med Dansk Folkeparti har afsat 3,5 mio. kr. til en undersøgelse, der skal iværksættes af Integrationsministeriet, og som skal afdække netop omfanget af parallelle retssamfund i Danmark.
Henriette Kjær (KF), 2007-03-02:
Jeg synes, det er så trist, at hr. Simon Emil Ammitzbøll sætter sig selv i den der ynkelige offerrolle: Vi er dem, de andre ikke må lege med, jævnfør den klumme, der var af Kathrine Lilleør i søndags i Berlingske Tidende.